*ED* Lēmuma 2015/010/R III pielikums

***Eiropas Aviācijas drošības aģentūra***

**Pieņemami atbilstības nodrošināšanas līdzekļi (*AMC*) un vadlīnijas (*GM*) *ATCO.OR* daļai**

**Gaisa satiksmes vadības dispečeru mācību organizācijām un aviācijas medicīnas centriem piemērojamās prasības**

1. izdevums

2015. gada 13. marts[[1]](#footnote-2)

**Satura rādītājs**

**AMC/GM ATCO.OR DAĻAI. GAISA SATIKSMES VADĪBAS DISPEČERU MĀCĪBU ORGANIZĀCIJĀM UN AVIĀCIJAS MEDICĪNAS CENTRIEM PIEMĒROJAMĀS PRASĪBAS 4**

B APAKŠDAĻA. GAISA SATIKSMES VADĪBAS DISPEČERU MĀCĪBU ORGANIZĀCIJĀM PIEMĒROJAMĀS PRASĪBAS 4

GM1 par ATCO.OR.B.001. punkta “Pieteikšanās mācību organizācijas sertifikātam” c) apakšpunkta 2) daļu 4

AMC1 par ATCO.OR.B.005. punktu “Līdzekļi atbilstības panākšanai” 4

AMC1 par ATCO.OR.B.010. punkta “Mācību organizācijas sertifikāta apstiprināšanas noteikumi un sniegtās privilēģijas” a) apakšpunktu 4

GM1 par ATCO.OR.B.010. punkta “Mācību organizācijas sertifikāta apstiprināšanas noteikumi un sniegtās privilēģijas” b) apakšpunktu 4

AMC1 par ATCO.OR.B.015. punktu “Mācību organizācijas izmaiņas” 4

GM1 par ATCO.OR.B.015. punktu “Mācību organizācijas izmaiņas” 4

GM2 par ATCO.OR.B.015. punktu “Mācību organizācijas izmaiņas” 5

GM1 par ATCO.OR.B.030. punkta “Konstatējumi” a), b) apakšpunktu 5

GM2 par ATCO.OR.B.030. punkta “Konstatējumi” c) apakšpunktu 5

GM1 par ATCO.OR.B.040. punktu “Ziņošana par atgadījumiem” 5

C APAKŠDAĻA. GAISA SATIKSMES VADĪBAS DISPEČERU MĀCĪBU ORGANIZĀCIJU PĀRVALDĪBA 6

GM1 par ATCO.OR.C.001. punktu “Mācību organizāciju pārvaldības sistēma” 6

AMC1 par ATCO.OR.C.001. punkta “Mācību organizāciju pārvaldības sistēma” b) apakšpunktu 6

AMC1 par ATCO.OR.C.001. punkta “Mācību organizāciju pārvaldības sistēma” c) apakšpunktu 6

AMC1 par ATCO.OR.C.001. punkta “Mācību organizāciju pārvaldības sistēma” d) apakšpunktu 7

AMC1 par ATCO.OR.C.001. punkta “Mācību organizāciju pārvaldības sistēma” e) apakšpunktu 7

AMC1 par ATCO.OR.C.001. punkta “Mācību organizāciju pārvaldības sistēma” f) apakšpunktu 8

GM1 par ATCO.OR.C.001. punkta “Mācību organizāciju pārvaldības sistēma” f) apakšpunktu 8

AMC2 par ATCO.OR.C.001. punkta “Mācību organizāciju pārvaldības sistēma” f) apakšpunktu 9

GM2 par ATCO.OR.C.001. punkta “Mācību organizāciju pārvaldības sistēma” f) apakšpunktu 9

AMC1 par ATCO.OR.C.001. punkta “Mācību organizāciju pārvaldības sistēma” g) apakšpunktu 10

AMC1 par ATCO.OR.C.005. punktu “Ar līgumu nodotās darbības” 10

GM1 par ATCO.OR.C.005. punktu “Ar līgumu nodotās darbības” 11

GM1 par ATCO.OR.C.010. punkta “Prasības personālam” b) un c) apakšpunktu 11

AMC1 par ATCO.OR.C.015. punkta “Telpas un iekārtas” a) apakšpunktu 11

GM1 par ATCO.OR.C.015. punkta “Telpas un iekārtas” a) apakšpunktu 12

AMC1 par ATCO.OR.C.015. punkta “Telpas un iekārtas” b) apakšpunktu 12

AMC1 par ATCO.OR.C.020. punkta “Uzskaite” a) un b) apakšpunktu 13

AMC1 par ATCO.OR.C.025. punktu “Finansējums un apdrošināšana” AMC1 par ATCO.OR.C.020. punkta “Uzskaite” a) un b) apakšpunktu 13

AMC2 par ATCO.OR.C.025. punktu “Finansējums un apdrošināšana” AMC1 par ATCO.OR.C.020. punkta “Uzskaite” a) un b) apakšpunktu 13

***AMC*/*GM* *ATCO.OR* daļai**

**GAISA SATIKSMES VADĪBAS DISPEČERU MĀCĪBU ORGANIZĀCIJĀM UN AVIĀCIJAS MEDICĪNAS CENTRIEM PIEMĒROJAMĀS PRASĪBAS**

**B APAKŠDAĻA. GAISA SATIKSMES VADĪBAS DISPEČERU MĀCĪBU ORGANIZĀCIJĀM PIEMĒROJAMĀS PRASĪBAS**

**GM1 par ATCO.OR.B.001. punkta “Pieteikšanās mācību organizācijas sertifikātam” c) apakšpunkta 2) daļu**

Prasība pievienot *ATC* struktūrvienību sarakstu neattiecas uz mācību organizācijām, kas nodrošina tikai sākotnējās mācības.

**AMC1 par ATCO.OR.B.005. punktu “Līdzekļi atbilstības panākšanai”**

ATBILSTĪBAS PIERĀDĪŠANA

Lai pierādītu atbilstību Īstenošanas noteikumiem, jāveic un jādokumentē drošuma (riska) novērtējums. Šā drošuma (riska) novērtējuma rezultātiem jāapliecina, ka sasniegtais drošuma līmenis ir līdzvērtīgs drošuma līmenim, kāds ir noteikts ar pieņemamo atbilstības nodrošināšanas līdzekli (*AMC*), kuru ir apstiprinājusi Aģentūra.

**AMC1 par ATCO.OR.B.010. punkta “Mācību organizācijas sertifikāta apstiprināšanas noteikumi un sniegtās privilēģijas” a) apakšpunktu**

Pārvaldības sistēmas dokumentācijā jānorāda tiesības un sīki jāizklāsta darbības joma, tostarp ar līgumu nodotās darbības, kurām mācību organizācija ir sertificēta, atbilstoši šīs regulas prasībām.

**GM1 par ATCO.OR.B.010. punkta “Mācību organizācijas sertifikāta apstiprināšanas noteikumi un sniegtās privilēģijas” b) apakšpunktu**

PRAKTISKO MĀCĪBU NODROŠINĀŠANA, PAMATOJOTIES UZ LĪGUMU AR *ATC* SNIEDZĒJU

Konkrētajā līgumā ir sīki jāizklāsta atbildības un apdrošināšanas jautājumi, kas saistīti ar gaisa satiksmes vadības pakalpojuma sniegšanu praktisko mācību laikā, un jāapspriež būtiskie ATCO.OR.C.005. punkta noteikumi, lai nodrošinātu ar līgumu nodoto vai iegādāto darbību vai tās daļas atbilstību piemērojamajām prasībām, kā arī ATCO.OR.B.040. punkta prasībām par ziņošanu par atgadījumiem un ATCO.OR.C.025. punkta prasībām par finansējumu un apdrošināšanu.

**AMC1 par ATCO.OR.B.015. punktu “Mācību organizācijas izmaiņas”**

VISPĀRĪGI NOTEIKUMI

a) Mācību organizācijām ir jāinformē kompetentā iestāde par visām III pielikumā (*ATCO.OR* daļa) noteiktā personāla izmaiņām, kas var ietekmēt sertifikātu vai tam pievienoto mācību apstiprinājumu.

b) Mācību organizācijām ir jānosūta kompetentajai iestādei katrs pārvaldības sistēmas grozījums. Ja grozījumam nepieciešams kompetentās iestādes apstiprinājums, mācību organizācijai tas ir jāsaņem rakstiski.

**GM1 par ATCO.OR.B.015. punktu “Mācību organizācijas izmaiņas”**

VISPĀRĪGI NOTEIKUMI

a) Turpmāk ir sniegti to izmaiņu piemēri, kas var ietekmēt mācību organizācijas vai tās pārvaldības sistēmas sertifikātu vai apstiprināšanas noteikumus:

1) mācību organizācijas nosaukums;

2) juridiskā statusa maiņa;

3) mācību organizācijas galvenā darbības vieta;

4) mācību organizācijas nodrošināto mācību veids(-i);

5) mācību organizācijas papildu atrašanās vietas;

6) atbildīgais vadītājs;

7) jebkura *ATCO.OR*daļā minētā persona;

8) mācību organizācijas dokumentācija, kas paredzēta *ATCO.OR* daļas B apakšdaļā par drošuma politiku un procedūrām;

9) telpas.

b) Iepriekšējs kompetentās iestādes apstiprinājums ir nepieciešams jebkādām izmaiņām mācību organizācijas procedūrās, kas nosaka to, kā tiks pārvaldītas un kompetentajai iestādei paziņotas izmaiņas, kurām nav nepieciešams iepriekšējs apstiprinājums.

**GM2 par ATCO.OR.B.015. punktu “Mācību organizācijas izmaiņas”**

NOSAUKUMA MAIŅA

Lai mainītu nosaukumu, mācību organizācijai ir steidzamā kārtā jāiesniedz jauns pieteikums.

Ja nosaukuma maiņa ir vienīgās paziņojamās izmaiņas, jaunajam pieteikumam var pievienot tās dokumentācijas kopiju, kas iepriekš tika iesniegta kompetentajai iestādei ar veco nosaukumu, lai pierādītu, kā mācību organizācija izpilda piemērojamās prasības.

**GM1 par ATCO.OR.B.030. punkta “Konstatējumi” a), b) apakšpunktu**

KORIĢĒJOŠO DARBĪBU PLĀNS UN PAMATCĒLONIS

a) Koriģējoša darbība ir darbība neatbilstības pamatcēloņa likvidēšanai, lai novērstu tās atkārtošanos.

b) Lai noteiktu efektīvas koriģējošas darbības, būtiska nozīme ir pareizai pamatcēloņa noskaidrošanai.

**GM2 par ATCO.OR.B.030. punkta “Konstatējumi” c) apakšpunktu**

KOMPETENTĀ IESTĀDE

Ja tiek minēta kompetentā iestāde, tā ir vai nu kompetentā iestāde, kas ir izdevusi sertifikātu, vai arī kompetentā iestāde, kas nodrošina darbību pārraudzību (ja tā ir cita iestāde), pamatojoties uz līgumu, kas noslēgts starp šīm abām iestādēm.

**GM1 par ATCO.OR.B.040. punktu “Ziņošana par atgadījumiem”**

Mācību organizācijas ziņojumā galvenā uzmanība ir jāpievērš atgadījumiem, kas notiek praktiskajās mācībās un ir saistīti ar attiecīgajiem mācību aspektiem.

Šo ziņojumu var iesniegt kopā ar ziņojumu, ko sagatavojis aeronavigācijas pakalpojumu sniedzējs, vai ietvert šādā ziņojumā.

**C APAKŠDAĻA. GAISA SATIKSMES VADĪBAS DISPEČERU MĀCĪBU ORGANIZĀCIJU PĀRVALDĪBA**

**GM1 par ATCO.OR.C.001. punktu “Mācību organizāciju pārvaldības sistēma”**

Prasības attiecībā uz mācību organizāciju pārvaldības sistēmu var izpildīt, ja mācību organizācijas darbības joma un apstiprināšanas noteikumi ir ietverti aeronavigācijas pakalpojumu sniedzēja sertifikātā un ja aeronavigācijas pakalpojumu sniedzēja pārvaldības sistēmā / drošuma pārvaldības sistēmā (*SMS*) ir konkrēti aprakstītas šīs regulas prasības.

**AMC1 par ATCO.OR.C.001. punkta “Mācību organizāciju pārvaldības sistēma” b) apakšpunktu**

DROŠUMA POLITIKA

Drošuma politika:

a) jāapstiprina atbildīgajam vadītājam;

b) tajā skaidri jānosaka, ka drošumam ir augstāka organizatoriskā prioritāte attiecībā pret komerciāliem, ekspluatācijas, vides vai sociālā spiediena apsvērumiem;

c) tajā ietver šādas saistības:

1) veikt uzlabojumus, lai nodrošinātu atbilstību augstākajiem drošuma standartiem;

2) nodrošināt atbilstību visām piemērojamām tiesību aktu prasībām, visiem piemērojamajiem standartiem un apsvērt labākās prakses piemērus;

3) nodrošināt pienācīgus resursus un

4) noteikt, ka drošums ir visu vadītāju un darbinieku galvenā atbildība;

d) to izziņo visā organizācijā ar redzamu apstiprinājumu;

e) tajā ietver ziņošanas par drošuma problēmām un taisnīguma kultūras principus;

f) uzlabo un nostiprina drošuma kultūru un izpratni par drošuma jautājumiem, un

g) tā periodiski jāpārskata, lai nodrošinātu tās aktualitāti un piemērotību organizācijai.

**AMC1 par ATCO.OR.C.001. punkta “Mācību organizāciju pārvaldības sistēma” c) apakšpunktu**

AVIĀCIJAS DROŠUMA APDRAUDĒJUMA FAKTORU NOTEIKŠANA

Mācību organizācijām, kas nenodrošina praktiskās mācības, drošības apdraudējuma faktoru noteikšanas procesā var ietilpt tikai demonstrējums par to, ka tieši noteikti apdraudējuma faktori nepastāv. Tomēr mācībām ir jābūt veidotām tā, lai nodrošinātu drošas ekspluatācijas darbības turpmāk.

**AMC1 par ATCO.OR.C.001. punkta “Mācību organizāciju pārvaldības sistēma” d) apakšpunktu**

PERSONĀLS

Mācību organizācijai ir jāpierāda, ka:

a) ir izveidots darbību saraksts ar atbilstošām nepieciešamajām prasmēm;

b) tās darbiniekiem ir atbilstošas prasmes, kas nepieciešamas, lai izpildītu tiem uzticētos pasākumus;

c) tās darbinieki uztur savu prasmju līmeni, piedaloties mācībās atbilstoši nepieciešamībai;

d) tās teorijas instruktori un praktiskie instruktori ir kvalificēti atbilstoši šīs regulas *ATCO* daļas C apakšdaļai;

e) tās praktiskajiem instruktoriem ir vai nu *OJTI* apstiprinājums, vai arī *STDI* apstiprinājums;

f) tās vērtētājiem ir vērtētāja apstiprinājums un

g) tās komplekso trenažieru instruktori un vērtētāji ir apliecinājuši savas zināšanas par jaunāko darbības praksi un piedalās kvalifikācijas uzturēšanas mācībās par to.

**AMC1 par ATCO.OR.C.001. punkta “Mācību organizāciju pārvaldības sistēma” e) apakšpunktu**

PROCESI

Mācību organizācijām jāpierāda, ka pārvaldības sistēmas:

a) politika, procesi un procedūras tiek uzraudzītas, lai nodrošinātu to aktualitāti, un periodiski pārskatītas un grozītas, kad tas ir nepieciešams, lai uzturētu to pastāvīgu precizitāti un piemērotību;

b) nodrošina iespēju laikā starp periodiskajām pārskatīšanām neplānoti pamanīt un ierosināt politikas, procesu un procedūru uzlabojumus;

c) kontrolē un reģistrē izmaiņas visos pārvaldības sistēmas politikas, procesa un procedūras dokumentos un nodrošina šādu izmaiņu izsekojamību;

d) ietver vispārējo dokumentācijas rādītāju, kurā uzskaitīta visa politika, procesi un procedūras, un

e) ietver vismaz šādus elementus:

1) galvenais dokumentācijas rādītājs;

2) mācību sniedzēja sertifikāts;

3) pārvaldības struktūra;

4) darbinieku funkciju profili, tostarp atbildība un pienākumi;

5) mācību rokasgrāmatas, plāni un kursi;

6) pierādījumi par normatīvo prasību ievērošanu;

7) izmaiņu kontroles process;

8) drošuma pārvaldības rokasgrāmata;

9) kursa plānojuma dokumenti;

10) instruktora/vērtētāja kvalifikāciju un prasmes apliecinoši dokumenti.

**AMC1 par ATCO.OR.C.001. punkta “Mācību organizāciju pārvaldības sistēma” f) apakšpunktu**

ATBILSTĪBAS UZRAUDZĪBA

a) Atbilstības uzraudzības funkcija jāīsteno un jāizmanto tā, lai mācību organizācija varētu uzraudzīt atbilstību attiecīgajām šīs regulas prasībām.

b) Mācību organizācijām ir jānosaka atbilstības uzraudzības pamatstruktūra, kas ir piemērojama īstenotajām darbībām.

c) Atbilstības uzraudzības funkcijai jābūt strukturētai atbilstoši uzraugāmās mācību organizācijas darbībām.

**GM1 par ATCO.OR.C.001. punkta “Mācību organizāciju pārvaldības sistēma” f) apakšpunktu**

ATBILSTĪBAS UZRAUDZĪBAS SISTĒMAS PIEMĒRS

a) Mācību organizācijas var uzraudzīt atbilstību ar procedūrām, ko tās ir izstrādājušas, lai garantētu darbību drošību. Šajā saistībā tās attiecīgā gadījumā var uzraudzīt vismaz:

1) organizatorisko struktūru;

2) plānus un mērķus;

3) organizācijai piemērotās tiesības;

4) rokasgrāmatas, žurnālus un dokumentāciju;

5) mācību standartus;

6) pārvaldības sistēmu.

b) Organizatoriskā kārtība

1) Lai nodrošinātu, ka mācību organizācija joprojām atbilst šīs regulas prasībām, atbildīgais vadītājs var iecelt par atbilstības uzraudzības funkciju atbildīgo personu, kuras uzdevums ir, uzraugot organizācijas darbības, pārbaudīt, vai šajā regulā noteiktie standarti un organizācijas noteiktās papildu prasības tiek izpildītas attiecīgās funkcionālās daļas vadītāja pārraudzībā. Mazās mācību organizācijās šo noteikto funkciju izpildi var nodrošināt viena persona.

2) Personai, kas ir iecelta nodrošināt atbilstības uzraudzības funkciju, jāuzņemas atbildība par atbilstības uzraudzības programmas pienācīgu īstenošanu, uzturēšanu un pastāvīgu pārskatīšanu un uzlabošanu.

3) Ieceltajai personai, kas atbild par atbilstības uzraudzības funkciju, jābūt:

i) tiešai pieejai atbildīgajam vadītājam un

ii) pieejai visām mācību organizācijas daļām un, ja nepieciešams, arī ikvienai nolīgtajai organizācijai.

c) Atbilstības uzraudzības dokumentācija

1) Attiecīgajā dokumentācijā var iekļaut mācību organizācijas pārvaldības sistēmas dokumentācijas attiecīgo(-ās) daļu(-as).

2) Turklāt attiecīgajā dokumentācijā var iekļaut arī šādus elementus:

i) terminoloģija;

ii) noteikti darbības standarti;

iii) organizācijas apraksts;

iv) pienākumu un atbildības sadalījums;

v) procedūras, ar kurām nodrošina normatīvo prasību ievērošanu;

vi) atbilstības uzraudzības programma, kurā atspoguļo:

A) uzraudzības programmas grafiku;

B) audita procedūras;

C) ziņošanas procedūras;

D) turpmāko un koriģējošo darbību procedūras;

E) reģistrēšanas sistēmu;

vii) mācību elementi, kas ir minēti 4. punkta b) apakšpunktā, un

viii) dokumentu kontrole.

d) Mācības

1) Lai optimizētu atbilstību ikvienā mācību organizācijā, būtiska nozīme ir pareizām un rūpīgām mācībām. Lai šādām mācībām būtu vērā ņemami rezultāti, mācību organizācijai jānodrošina, ka visi darbinieki izprot organizācijas rokasgrāmatā noteiktos mērķus.

2) Personām, kas atbild par atbilstības uzraudzības funkcijas pārvaldību, šā uzdevuma izpilde ir jāapgūst mācībās. Šādās mācībās var iekļaut atbilstības uzraudzības prasības, rokasgrāmatas un procedūras, kas ir saistītas ar atbilstības uzraudzību, audita paņēmieniem, ziņošanu un informācijas reģistrēšanu.

3) Jāparedz laiks visu atbilstības pārvaldībā iesaistīto darbinieku sagatavošanai un pārējo darbinieku instruktāžai.

4) Laiks un resursi jāpiešķir atbilstoši mācību organizācijas nodrošinātajām darbībām.

**AMC2 par ATCO.OR.C.001. punkta “Mācību organizāciju pārvaldības sistēma” f) apakšpunktu**

ATBILSTĪBAS UZRAUDZĪBA

Personai, kas iecelta nodrošināt atbilstības uzraudzības funkciju, ir jāuzņemas atbildība par noteiktās pārvaldības sistēmas politikas, procesu un procedūru pārskatīšanu un nepārtrauktu uzlabošanu. Nepārtraukta uzlabošanas procesa nodrošināšanai ir būtiski šādi instrumenti:

a) organizācijas riska profils;

b) risku pārvaldības plāns;

c) saskaņotības matrica;

d) korektīvu un preventīvu darbību ziņojumi un

e) inspekcijas un audita ziņojumi.

**GM2 par ATCO.OR.C.001. punkta “Mācību organizāciju pārvaldības sistēma” f) apakšpunktu**

ATBILSTĪBAS UZRAUDZĪBA

a) Šie ar atbilstības uzraudzības funkciju saistītie instrumenti un procesi ir savstarpēji saistīti un palīdz noteikt organizācijas nepārtrauktas uzlabošanas pasākumus. Piemēram, jebkurā korektīvas vai preventīvas darbības ziņojumā var būt norādīts trūkums vai uzlabojuma iespēja. Šādā gadījumā personai, kas atbild par atbilstības uzraudzības funkciju, būtu pienākums nodrošināt, ka konstatētā problēma tiek izskatīta un korektīvā un preventīvā darbība tiek efektīvi īstenota. Tāpat būtu jārīkojas, ja problēma tiktu konstatēta inspekcijas vai audita laikā.

b) Izmaiņu efektīva īstenošana un tai sekojoša apstiprināšana, ka izmaiņas ir sniegušas vēlamo rezultātu, ir būtiska nepārtrauktas uzlabošanas procesam. Ja organizācijā tiek tikai ierosināts labos nodomos balstīts uzlabojums, taču šīs izmaiņas netiek rūpīgi pārvaldītas, tam var būt nevēlamas sekas. Tāpēc par atbildības uzraudzības funkciju atbildīgajai personai ir pienākums ieviest, uzraudzīt un apstiprināt uzlabošanas pasākumus.

c) Vienkāršs, taču efektīvs process, ko var izmantot nepārtrauktas uzlabošanas pārvaldīšanā, ir “plānot, darīt, pārbaudīt, rīkoties” (*PDCA*) pieeja:

1) plānot – ieteikto izmaiņu īstenošanas plānošana, nosakot vismaz:

i) personas, kuras skars attiecīgās izmaiņas;

ii) pasākumus, kas nepieciešami riska mazināšanai, un

iii) vēlamo rezultātu un tā gaidāmās sekas;

2) darīt – īstenošanas plāna izpilde pēc tam, kad visas skartās grupas ir piekritušas piedāvājumam un saprot savu lomu tā sekmīgas izpildes nodrošināšanā;

3) pārbaudīt – pietiekamu kvalitātes kontroles “posma” pārbaužu piemērošana visā īstenošanas posmā, lai nodrošinātu visu nevēlamo noviržu identificēšanu izpildes procesā un nekavējoties tās novērstu, un

4) rīkoties – rezultātu analīze un atbilstošu darbību veikšana attiecīgā gadījumā.

**AMC1 par ATCO.OR.C.001. punkta “Mācību organizāciju pārvaldības sistēma” g) apakšpunktu**

DARBĪBAS MĒROGS, BŪTĪBA UN SAREŽĢĪTĪBA

a) Mācību organizācija jāuzskata par kompleksu organizāciju, ja darbībā, ko reglamentē Regula (EK) Nr. 216/2008[[2]](#footnote-3) un tās īstenošanas noteikumi, ir iesaistīts darbaspēks, kas ir lielāks par 20 pilna laika ekvivalentiem (*FTE*).

b) Arī mācību organizāciju, kam Regulā (EK) Nr. 216/2008 un tās īstenošanas noteikumos reglamentētās darbības veikšanā ir iesaistīti ne vairāk par 20 *FTE*, var uzskatīt par kompleksu organizāciju, pamatojoties uz šādu faktoru novērtējumu:

1) ar līgumu nodoto darbību apmērs un darbības joma atbilstoši sertifikātam sarežģītības ziņā un

2) dažādi nodrošināto mācību veidi riska kritēriju ziņā.

**AMC1 par ATCO.OR.C.005. punktu “Ar līgumu nodotās darbības”**

a) Mācību organizācijas var nolemt slēgt līgumus ar ārējām organizācijām par atsevišķu savu darbību daļu izpildi.

b) Starp mācību organizāciju un nolīgto organizāciju jābūt noslēgtam rakstiskam līgumam, kurā skaidri noteiktas ar līgumu nodotās darbības un piemērojamās prasības.

c) Ar līgumu nodotās darbības, kas ir saistītas ar drošumu, ir jāiekļauj mācību organizācijas atbilstības uzraudzības programmā.

d) Mācību organizācijām jāpārliecinās, ka nolīgtajai organizācijai ir nepieciešamā atļauja vai apstiprinājums, ja tāds ir nepieciešams, un uzdevuma izpildei nepieciešamie resursi un prasmes.

**GM1 par ATCO.OR.C.005. punktu “Ar līgumu nodotās darbības”**

ATBILDĪBA AR LĪGUMU NODOTU DARBĪBU GADĪJUMĀ

a) Neatkarīgi no nolīgtās organizācijas apstiprinājuma statusa pasūtītāja organizācija ir atbildīga par to, lai attiecībā uz visām ar līgumu nodotajām darbībām tiktu piemērota apdraudējuma identificēšana un riska pārvaldība atbilstoši ATCO.OR.C.001. punkta c) apakšpunktam un atbilstības uzraudzība atbilstoši ATCO.OR.C.001. punkta f) apakšpunktam.

b) Ja nolīgtā organizācija ir sertificēta veikt tai ar līgumu nodotās darbības, organizācijai, veicot atbilstības uzraudzību, jāpārbauda vismaz tas, vai ar līgumu nodotās darbības faktiski ietilpst apstiprinājuma darbības jomā un vai šis apstiprinājums joprojām ir spēkā.

**GM1 par ATCO.OR.C.010. punkta “Prasības personālam” b) un c) apakšpunktu**

a) Mācību organizācijas var iecelt personu, kas atbild par mācībām, un viņam vai viņai pakļautu personu vai personas kā galveno(-os) mācību instruktoru(-us) / struktūrvienības atbildīgo(-os) pasniedzēju(-us).

b) Parasti mācību organizācijas ieceļ tikai vienu par mācībām atbildīgo personu.

c) Par mācībām atbildīgajai personai var būt izvirzīti šādi priekšnosacījumi, tipiskas funkcijas un pienākumi:

1) plaša instruktora darba pieredze visu veidu *ATC* mācībās un labas vadīšanas prasmes;

2) vispārējā atbildība par visu nodrošināto mācību pienācīgu integrēšanu un par mācībās iesaistīto personu progresa pārraudzību;

3) atbildība par mācību jautājumu saskaņošanu ar kompetento iestādi un kontaktpersonas deleģēšanu šādam darbam;

4) tieša padotība atbildīgajam vadītājam.

d) Galvenajam(-iem) mācību instruktoram(-iem) / struktūrvienības atbildīgajam(-iem) pasniedzējam(-iem) var būt izvirzīti šādi priekšnosacījumi, tipiskas funkcijas un pienākumi:

1) plaša instruktora darba pieredze visu veidu *ATC* mācībās un labas vadīšanas prasmes;

2) atbildība par to, lai mācības tiktu nodrošinātas apmierinošā līmenī, un par mācībās iesaistīto personu progresa uzraudzību jomās, ko ir deleģējusi par mācībām atbildīgā persona, un

3) ziņošana personai, kas ir atbildīga par mācībām.

**AMC1 par ATCO.OR.C.015. punkta “Telpas un iekārtas” a) apakšpunktu**

a) Vispārējās zonas

Mācību organizācijai ir jābūt pieejamām paredzēto darbību mērogam un darbības jomai piemērotām telpām mācīšanos veicinošā vidē.

b) Mācību zonas

Mācību organizācijām, kas nodrošina teorētiskās mācības, jābūt pieejamām arī pietiekamām pienācīgi aprīkotām mācību klašu zonām.

**GM1 par ATCO.OR.C.015. punkta “Telpas un iekārtas” a) apakšpunktu**

a) Vispārējās zonas

Šādās telpās ir jāietilpst vispārējām zonām, kas sastāv no pietiekamas:

1) biroja telpas vadošajam, administratīvajam un arī mācību personālam;

2) telpas mācību vielas apguvei un testēšanai;

3) bibliotēkas telpas un

4) noliktavas zonas, tostarp drošas zonas mācību un personāla dokumentācijas glabāšanai.

b) Mācību zonas

Mācību organizācijām, kas nodrošina praktiskās mācības, jābūt pieejamām arī pietiekamām:

1) instruktāžas un iztaujāšanas telpām un

2) pienācīgi aprīkotām telpām praktiskajām mācībām.

**AMC1 par ATCO.OR.C.015. punkta “Telpas un iekārtas” b) apakšpunktu**

KOMPLEKSO TRENAŽIERU SPECIFIKĀCIJAS

a) Komplekso trenažieru klasifikācijas

Kompleksajiem trenažieriem, ko izmanto mācībās, jābūt klasificētiem atbilstoši vienai no šādām klasifikācijām:

1) simulators (*SIM*);

2) uzdevumu daļas trenažieris (*PTT*).

b) Kompleksā trenažiera (*STD*) kritēriji

Ja *STD* tiek izmantots mācībām, tam ir jābūt apstiprinātam kompetentajā iestādē kursa apstiprinājuma procesa ietvaros, ko veic attiecībā uz ikvienu mācību plānu. Mācību organizācijām ir jāparāda, kā *STD* nodrošinās pienācīgu atbalstu paredzētajām mācībām, jo īpaši to, kā *STD* sasniegs noteiktos praktiskos mācību mērķus un ļaus novērtēt snieguma mērķus mācību programmā noteiktajā līmenī.

Šajā demonstrējumā un saistītajā dokumentācijā ir jāietver šādi būtiskie kritēriji:

1) vispārējā vide, kam ir jānodrošina vide, kurā *STD* vingrinājumus var veikt bez nepamatotas mijiedarbības ar nesaistītām darbībām;

2) *STD* izvietojums;

3) nodrošinātās iekārtas;

4) displeja noformējums, funkcionalitāte un operatīvās informācijas atjaunināšana;

5) datu displeji, tostarp attiecīgā gadījumā lidojuma lapu displeji;

6) koordinēšanas nodrošinājums;

7) lidaparāta lidtehniskie raksturojumi, tostarp konkrētajai simulācijai nepieciešamo manevru pieejamība, piemēram, gaidīšanas vai instrumentālās nosēšanās sistēmas (*ILS*) izmantošana;

8) reālā laika izmaiņu pieejamība vingrinājuma laikā;

9) process, ar kuru mācību organizācijas var pārliecināties par tā personāla kompetenci, kas ir saistīts ar mācībām, kurās tiek izmantots *STD*;

10) ikvienas ar *STD* saistītas balss atpazīšanas sistēmas reālisma pakāpe un

11) procesi, ar kuriem mācību organizācija pārliecinās par to, ka ir novērsta mijiedarbība starp simulētām vidēm un darbības vidēm, ja simulators ir ekspluatācijā esošas *ATC* sistēmas neatņemama daļa.

*STD* piemērotība ierosinātajam lietojumam tiks noteikta, pamatojoties uz to, cik lielā mērā *STD* atbilst iepriekš minētajiem kritērijiem. Principā jo augstāka ir atveidotās darbības vietas replicēšanas pakāpe, jo augstāka būs iespējamā izmantojamība konkrētās mācībās.

c) *STD*, ko izmanto iepriekšējās praktiskajās mācībās

Ja *STD* izmanto iepriekšējās praktiskajās mācībās un mācību laiks tiek ieskaitīts operatīvo mācību laikā, *STD* klasifikācijai ir jābūt darba vietas pilna izmēra atdarinājumam, kurā ir ietvertas visas iekārtas un datorprogrammas, kas nepieciešamas, lai atdarinātu visus ar šo darba vietu saistītos uzdevumus, tostarp reālistisks vējš visos līmeņos, lai atvieglotu *SRA*. Ja darba vieta atrodas tornī, tā ietver skatu no torņa.

**AMC1 par ATCO.OR.C.020. punkta “Uzskaite” a) un b) apakšpunktu**

Mācību organizācijām ir jāglabā šāda dokumentācija:

a) ieraksti par personām, kas piedalās mācībās;

1) personas dati;

2) informācija par apgūtajām mācībām, tostarp par mācību sākuma datumu, kā arī par eksāmenu un novērtējumu rezultātiem;

3) detalizētu un periodisku progresa ziņojumu veidlapas;

4) mācību kursu pabeigšanas sertifikāts;

b) ieraksti par instruktoriem un vērtētājiem:

1) personas dati;

2) ieraksti par kvalifikāciju;

3) ieraksti par instruktoru un vērtētāju kvalifikācijas uzturēšanas mācībām;

4) novērtējuma ziņojumi;

5) instruktāžas un/vai novērtēšanas laika ieraksti.

Mācību organizācijām ir jāiesniedz kompetentajai iestādei ieraksti un ziņojumi par mācībām atbilstoši vajadzībai.

**AMC1 par ATCO.OR.C.025. punktu “Finansējums un apdrošināšana”**

PIETIEKAMS FINANSĒJUMS

Lai mācību organizācijas pierādītu atbilstību prasībām par pietiekama finansējuma pieejamību, tām var būt jāiesniedz ekonomisks pētījums, kurā norādīta minimālā summa, kas nepieciešama, lai nodrošinātu, ka mācības tiek veiktas atbilstoši piemērojamajām prasībām.

**AMC2 par ATCO.OR.C.025. punktu “Finansējums un apdrošināšana”**

PIETIEKAMS APDROŠINĀŠANAS SEGUMS

Lai pierādītu atbilstību prasībām par pietiekamu apdrošināšanas segumu, mācību organizācijām var būt jāiesniedz apdrošināšanas apliecība vai cits derīgs apdrošināšanas apliecinājums.

Apdrošināšanas segums ir jānosaka, pamatojoties uz nodrošināto mācību veidu, biežumu un maksu, kas tiek piemērota par mācību kursiem.

1. Šā izdevuma spēkā stāšanās datumu lūdzam skatīt Lēmumā 2015/010/R, kas publicēts Aģentūras oficiālajā publikācijā. [↑](#footnote-ref-2)
2. Eiropas Parlamenta un Padomes 2008. gada 20. februāra Regula (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (OV L 79, 19.03.2008., 1. lpp.). [↑](#footnote-ref-3)